google/wiki40b huggingface dataset:
Fredrikstad bru

Populærkultur

Populærkulturelt er Fredrikstad bru blitt referert til i sangen Fredrikstad av rapgruppen Pen Jakke, med teksten «En hykler som sykler på Fredrikstadbrua // Synd han glemte lua // Nå blir det høysnua».

Selvmordsgjerde

I mars 2004 stod brua ferdig sikret med et nytt, høyere rekkverk. Før rekkverket ble forhøyet har om lag tre personer hvert år tatt livet sitt ved å hoppe fra Fredrikstad bru, og enda flere har prøvd. Det 2,5 meter høye gjerdet strekker seg 400 meter nedover på hver side av broen, og er et forsøk på å få satt en stopper for den dystre statistikken.
Travers (jernbane)

En travers, også kalt skyvebro, en innretning i sporet som kan forflytte lokomotiver og annet skinnegående materiell sideveis mellom ulike parallelle spor. Traverser finnes på enkelte store lokomotivstasjoner og i jernbaneverksteder.
Tidligere ble lokomotivstaller ofte bygget i ringform rundt en svingskive, disse har i dag stort sett blitt avløst av firkantede lokomotivstaller med travers, disse trenger mindre plass.
Maureen Starkey Tigrett

Ringo Starr (1962-1975)

Cox var opptatt av rockebandene som dukket opp i Liverpool. Hun begynte å gå ut med gitaristen i Rory Storm and the Hurricanes, Johnny Guitar (egentlig Johnny Byrne) mens Starr var forlovet med Geraldine McGovern. Det varte ikke for noen av dem, men Cox hadde også et par stevnemøter med Paul McCartney etter at en venninne hadde våget henne å kysse ham. I 1962 kom hun bort til Starr og fikk autografen hans, og han spurte om hun kom på konserten. Hun noterte seg bilnummeret, «NVM 466». Tre uker etterpå la han merke til henne, og kort tid etter ble Starr og Cox involvert i et forhold. Maureen hjalp også fanklubben med å svare på brev. 
I 1963 ble Ringo Starr og Maureen Cox, som kalte hverandre «Ritchy» og «Mitch», med McCartney og Jane Asher til Hellas, Cox' første utenlandstur. De to parene dro året senere til De britiske Jomfruøyer. Samme år ble Cox hentet til London da Starr måtte fjerne mandlene, ogdet var et klart tegn på at det begynte å bli alvorlig mellom dem. 
Da det ble oppdaget i januar 1965 at hun var gravid, ble et bryllup raskt arrangert den 11. februar i Caxton Hall. Brian Epstein var forlover, George Harrison var vitne og John og Cynthia Lennon var gjester - McCartney var i Tunisia, og kunne ikke komme på så kort tid. I september ble sønnen Zak Starkey født - fornavnet kom av at Starr alltid hadde ønsket seg det navnet selv. De to bodde lenge i 34 Montagu Square i London, men flyttet ut og leide ut leiligheten til Paul McCartney. Deretter flyttet de to ut på landet til Sunny Heights i Weybridge i Surrey den 24. juli 1965. De ble boende der i tre år, før de flyttet inn i Peter Sellers' gamle hus. Maureen Starkey deltok i koring både på «The Continuing Story of Bungalow Bill» og «Get Back».
De to fikk senere Jason Starkey (1967) og Lee Starkey (1971). Ekteskapet ble vanskelig etter at The Beatles ble oppløst. Starr begynte å få alkoholproblemer, og Maureen tilbrakte mye tid med Harrison. Til slutt ble ekteskapet avsluttet etter at Starr innrømmet et forhold med Nancy Lee Andrews. Ifølge Cynthia Lennon tok Maureen bruddet svært dårlig Maureen Starkey fikk foreldrerett over barna, og Ringo innrømmet selv at han hadde vært en fyllik, en konemishanlder og en dårlig far.

Isaac Tigrett og død

Imidlertid kom hun seg, og kort tid etter ble hun sammen med Isaac Tigrett. De to var samboere fra omtrent 1976, men giftet seg først i 1989. Han begynte på kafeen tidlig på 1970-tallet, men ideen om rocke-memorabilia begynte først i 1979 da Eric Clapton donerte en usignert gitar. De to fikk ett barn, Augusta King Tigrett, i 1987. De to giftet seg i 1989. 
I 1994 ble hun først diagnostisert med anemi, som senere vise seg å være leukemi. Hun fikk transplantert beinmarg fra sønnen Zak Starkey, men døde av en soppinfeksjon som hun pådro seg under transplantasjonen. Samtlige barn, moren og begge ektemennene var til stede da hun døde.
Miroslav Mentel

Karriere

Han har spilt for FK Inter Bratislava, FK Dukla Banská Bystrica, FK DAC 1904 Dunajská Streda, Urawa Red Diamonds og MFK Dubnica.
You and Me

You and Me er den offisielle sangen til Sommer-OL 2008 som ble holdt i Beijing i 2008. Under åpningsseremonien til lekene ble sangen fremført av den britiske sangerinnen Sarah Brightman og den kinesiske mandopop-sangeren Liu Huan.
Zhang Yimou, regissøren for seremonien valgte den britiske sangerinnen over en lokal stjerne for å komplettere det offisielle slagordet for lekene, «One World, One Dream».
Den tropiske stormen Marco

Stormhistorie

Et stort lavtrykksområde utviklet seg 3. oktober over det nordvestlige karibiske hav. Systemet dro i løpet av de neste dagene sakte vestover mot Yucatanhalvøya, men forble dårlig organisert. Systemet dro over Yucatanhalvøya og inn i den sørlige delen av Campechebukta 6. oktober. Systemet fortsatte å organisere seg og ble senere samme dag oppgradert til tropisk lavtrykk. Informasjon fra en orkanjeger indikerte at systemet hadde utviklet seg til en tropisk storm med vinder på 100 km/t. National Hurricane Center navnga da systemet den tropiske stormen Marco.
National Hurricane Center informerte om at Marco var en ekstremt liten tropisk syklon og at størrelsen gjorde det vanskelig å bruke satellittbilder for å fastslå styrken. NHC regnet med at Marco ville gjøre landfall i Veracruz 7. oktober. Marco traff land og gikk raskt i oppløsning over det sentrale Mexico.
Health points

Generelt

HP blir mye brukt i nesten alle spillkategorier, blant dem RPG (rollespill), actionspill, eventyrspill, plattformspill og simulatorspill. HP er mindre brukt i barnespill, puzzlespill, lek og lær-spill og kort- og brettspill.
HP har ofte en standardverdi på 10, 100, eller et annet rundt tall, som for eksempel i Minecraft, hvor man har 10 hjerter som HP. Det er det viktig å ikke miste helsepoengene, fordi da vil karakteren man spiller som dø. Det er også vanlig at karakteren blir helbredet over tid. I flere spill kan spilleren om nødvendig få tilbake HP raskt ved å drikke trylledrikker eller bruke førstehjelpskrin.
Noen ganger brukes ikke HP som en forkortelse for Health Points men i stedet Hit Points. Disse to betyr imidlertid som oftest det samme.
Fred Anton Ingebrigtsen

Gründer og fotballentusiast

Han grunnla Acta sammen med Alfred Ydstebø i 1990 i Stavanger. I mars 1998 fusjonerte selskapet med meklerhuset Sundal Collier & Co. I 2007 anslo bladet Kapital at Ingebrigtsen var god for 1,5 milliarder kroner, hvilket definerte ham som Norges 101. rikeste.
Selv om Ingebrigtsen beskrives av media som «mediesky» har han nok blitt mest kjent for  Acta-saken. Som ung skal han ha vært en allsidig idrettsmann. Som fotballspiller var han sentral som dyktig forsvarsspiller i  Randaberg fotballklubb.

Acta-saken

Den 16. juni 2008 ble Ingebrigtsen sammen med fem andre siktet og pågrep politiet i Rogaland for brudd på reglene i verdipapirhandelloven. På politiets pressekonferanse i Sandnes etter pågripelsen kom det frem mistanke om at de fem siktede skal ha vært organisert som en gruppe, og at det skal dreie seg om investeringer i 100-millionersklassen. 
Den 16. november 2012 ble han dømt til 9 års fengsel i saken. Saken ble forsøkt anket til Høyesterett, men Høyesteretts ankeutvalg avviste anken i 2016.
Kazuya Yamamura

Japans herrelandslag

Kazuya Yamamura har spilt én landskamp for Japans herrelandslag.
Crest of a Knave

Crest of a Knave er et studioalbum med det britiske rockebandet Jethro Tull. Albumet ble utgitt 11. september 1987.
Knapp på enkelgarn

Knapp på enkelgarn er en type knute som danner en pen kule på et enkelt tau. Kulen er sferisk og består av tauet vevd i symmetrisk hårflette- eller kurv-lignende mønster. Tampen og langparten stikker ut av motsatte sider.
Märkesåret 1809

Märkesåret 1809 var et svensk/finsk regjeringsprosjekt i 2009 som markererte at det var 200 år siden delingen av Sverige. I 1809 ble Sveriges østlige del lagt under Russland som Storfyrstedømmet Finland.
Fra tidlig middelalder og frem til 1809, i over 600 år var Sverige og Finland ett rike, men etter tapet mot Russland i finskekrigen 1808-1809 ble Finland lagt under Russland. Endringene som følge av 1809 ble samtidig grunnlaget for det fremtidige selvstendige Finland. Sveriges nåværende regjeringsform stammer også fra 1809, likeså embetet Justitieombudsmannen og Konstitutionsutskottet.
Både Sverige og Finland markerte i 2009 på ulike vis at det er 200 år siden riket ble delt. Såvel det offisielle Sverige som Finland har tatt en rekke initiativ, både for å vise historien bak bruddet men og for å vise samhørigheten mellom de to landene. 
Bruddet mellom Sverige og Finland fikk også følger utover de to landene. Det førte til at Sverige gjennom sin innsats under Napoleonskrigene gjorde krav på Norge og førte til at unionen mellom Danmark-Norge i 1814 ble oppløst etter over 400 år, hvorpå Norge ble lagt under Sverige i en personalunion.
San Simón de Guerrero

San Simón de Guerrero er en kommune sør i den meksikanske delstaten México. Den hadde 6 272 innbyggere i 2010, og dekker et areal på 127,42 km².
3 O'Clock Blues

Andre utgivelser

Ike & Tina Turner spilte den inn og ga den ut på albumet Outta Season i 1969. På albumet ble sangen kalt 3 O'clock In The Morning Blues.
Blattidae

Utseende

Middelsstore til store, flate kakerlakker. På farge er de gjerne rødlige eller mørke, men det finnes også noen arter som er klart grønne. Antennene er lange og svepeformede. Vingene er utviklet i forskjellig grad, men bare et fåtall av disse artene kan fly.

Liv og utvikling

Som hos andre kakerlakker utvikler eggene seg i en hornaktig eggkapsel (oothek) som hunnen bærer med seg til eggene klekkes. Kakerlakkene har ufullstendig forvandling, og nymfene ser ut som små versjoner av de voksne (særlig hos de artene der de voksne ikke utvikler vinger). Artene i denne gruppen er vanligvis nattaktive.

Skadedyr, lukt og smitte

Flere arter i denne gruppen er regnet som betydelige skadedyr. Dette gjelder særlig orientalsk kakerlakk (Blatta orientalis) og amerikansk kakerlakk (Periplaneta americana). Navnene til tross stammer begge disse artene trolig fra Afrika. Kakerlakker kan spise nesten hva som helst, og med sin flate kropp kan de lett gjemme seg bort, særlig siden de sågodtsom bare er aktive om natten. De kan også leve svært lenge uten mat og drikke, og eggene er svært motstandsdyktige.
Kakerlakkene er ikke så alvorlige smittespredere som blodsugende insekter, men med sine hårete kropper og sin omgang med matvarer kan de lett spre mageinfeksjoner og lignende.

Utbredelse

De fleste av de over 500 beskrevne artene lever i tropene, mange av dem i Afrika. I Nord-Europa finnes de bare innendørs.
Atlanterhavsparken

Atlanterhavsparken er et akvariumanlegg i Ålesund, og et av Nord-Europas største saltvannsakvarier. Akvariet ligger på Tueneset ved Skarbøvika, helt ut mot havet i bydelen Hessa, ca. tre km fra Ålesund sentrum. 
Atlanterhavsparken ble åpnet 15. juni 1998 av det norske kongeparet under 150-årsjubileet til Ålesund. Byggekostnadene ble kalkulert til 65,5 millioner kroner. Over 140.000 mennesker besøkte det nye akvariet i åpningsåret. Etter flere år med dårlige besøkstall, var tallet igjen oppe i 140.000 i 2017.  
I tillegg til flere landskapsakvarier med vindusåpninger på mellom sju og ni meter i bredde, har Atlanterhavsparken en 36 meter lang og 17 meter bred akvarietank. Vannet til tanken er ufiltrert og pumpes direkte fra sjøen like utenfor akvariet, på 45 meters dyp. Tankens vindusåpning er 18 meter bred og 4 meter høy. Atlanterhavsparken har også oterbasseng, selbasseng med stenkobber og pingvinanlegg med humboltpingvin. 
Atlanterhavsparken, NTNU og Møreforsking signerte i 2018 en samarbeidsavtale som skal gjøre akvariet til Norges nasjonale akvarium og marint vitensenter.
St. Olav videregående skole (Stavanger)

Historie

Skolens historie går tilbake til 1921, da Stavanger handelsgymnasium ble grunnlagt. I 1960-årene ble Stavanger handelsskole skilt ut som egen skole, skjønt begge skolene holdt seg til samme bygg. Etter navnereformen i 1976 skiftet handelsskolen navn til Ledaal videregående skole, mens Stavanger handelsgymnasium ble hetende St.Olav videregående skole. Skolene ble slått sammen igjen i 1996, og beholdt navnet St. Olav.
Saint-Exupéry internasjonale lufthavn

Historie

Flyplassen ble åpnet av president Valéry Giscard d'Estaing den 12. april 1975 og ble åpnet for passasjerer en uke senere. Den ble bygget for å erstatte den gamle Lyon Bron flyplassen som ikke kunne bli utvidet for å møte trafikkveksten.
I 1994 ble den nye høyhastighetsbanen til flyplassen åpnet for  TGV, noe som gjorde at flyplassen fikk direkteforbindelser med Paris og Marseille. 
I 2000 skiftet flyplassen navn til ære for den lokale luftfartspioneeren og forfatteren Antoine de Saint-Exupéry.
I 2005 betjente flyplassen 6.5 millioner passasjerer, hovedsakelig på utenlandsruter, noe som gjorde den til Frankrikes fjerde største Charles de Gaulle, Orly og Nice.
Norges kvinnelobby

Historie og målsetninger

Norges kvinnelobby ble etablert av åtte landsdekkende norske kvinneorganisasjoner 27. januar 2014 etter initiativ fra Norsk Kvinnesaksforening, MiRA-Senteret, Krisesentersekretariatet og Juridisk rådgivning for kvinner. Etableringen fulgte flere års forutgående diskusjon i kvinnebevegelsen, der Torild Skard var en sentral pådriver for etableringen. Stifterorganisasjonene ble beskrevet av likestillings- og diskrimineringsombud Sunniva Ørstavik som «selve grunnmuren i arbeidet for å sikre norske kvinner rettigheter». Norges kvinnelobby har i dag ti medlemsorganisasjoner.
Norges kvinnelobby har som formål å arbeide for å avskaffe alle former for diskriminering av jenter og kvinner og å ivareta jenters og kvinners menneskerettigheter, på grunnlag av FNs kvinnekonvensjon, handlingsprogrammet fra FNs 4. kvinnekonferanse i Beijing og andre grunnleggende dokumenter om kvinners friheter og menneskerettigheter. Organisasjonen ble etablert etter modell av tilsvarende organisasjoner i andre land, særlig Sveriges Kvinnolobby og European Women's Lobby på EU-nivå, og har nære bånd til Sveriges Kvinnolobby. Etableringen av Norges kvinnelobby som et samrådsforum for organisasjoner som jobber med kvinne- og likestillingsspørsmål var i tråd med anbefalingene fra det regjeringsoppnevnte Likestillingsutvalget ledet av Hege Skjeie. Norges kvinnelobby er en paraplyorganisasjon for organisasjoner fra sivilt samfunn, og er derfor, i likhet med Sveriges Kvinnolobby, bare åpen for partipolitisk uavhengige organisasjoner.
Norges kvinnelobby har særlig fokus på arbeidet overfor FN-systemet og utarbeider – på samme måte som Sveriges Kvinnolobby gjør det for Sverige – skyggerapporter om Norges implementering av FNs kvinnekonvensjon til FNs kvinnediskrimineringskomité (CEDAW-komiteen) hvert fjerde år; arbeidet med 2017-rapporten ble ledet av høyesterettsdommer Karin Bruzelius. Norsk Kvinnesaksforening tok initiativet til å lage den første skyggerapporten på vegne av det norske sivilsamfunnet i Torild Skards ledertid og dette arbeidet ble senere videreført gjennom Norges kvinnelobby.

Ekspertutvalget

Norges kvinnelobby har oppnevnt et ekspertutvalg som skal gi råd om politikk på felt som berører kvinners situasjon og likestilling. Ekspertutvalget ledes av professor i sosiologi Cathrine Holst og består ellers av høyesterettsdommer Karin Bruzelius, professor i kjønnsforskning Beatrice Halsaa, professor i offentlig rett Anne Hellum, professor i historie Eirinn Larsen og professor i statsvitenskap Hege Skjeie.
Silverthread

Silverthread er den første EP-en til bandet Gabriel. Albumet ble utgitt i april 2010 av plateselskapet Beyond Records, og høstet blant annet terningkast fem fra Lydverket.
Grunnkretser i Melhus kommune

Grunnkretser i Melhus kommune er delområder og grunnkretser som seksjonerer Melhus kommune, Trøndelag, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Nordlysplanetariet

Nordlysplanetariet ble åpnet i 1989 og er Norges største planetarium. Det første driftsselskapet gikk konkurs alt i 1991. I perioden 1991-2000 ble planetariet drevet av et selskap med Tromsø kommune, Universitetet i Tromsø og Troms Fylkes Dampskibsselskap AS som eiere, og med Statsbygg som eier av bygningen. I dag er det universitetet som eier bygningen og Nordnorsk vitensenter som står for driften.
Planetariet har en planetariumssal, Stjernesalen, som tar 90 personer. Kuppelen har en diameter på 12 meter.
Barne-TV-serien Midt i planeten ble spilt inn på Planetariet og ble sendt fra 2003 til 2005, og programleder var Jon Kristian Gaare Blix.
Andorra i Eurovision Song Contest

Historikk

Den lille fjellstaten i Pyreneene hadde i flere år vist interesse for å delta i Eurovision Song Contest. I 2004 innførte EBU ordningen med semifinale, og Andorra debuterte i konkurransen gjennom landets allmennkringkaster, Ràdio i Televisió d'Andorra (RTVA).

«Fast» semifinalist

Andorra debuterte i semifinalen onsdag 12. mai 2004 i Istanbul i Tyrkia. Der ble landets bidrag, «Jugarem a estimar-nos», nummer 18 av 22 deltakere. Andorra fikk bare 12 poeng – samtlige fra nabolandet Spania. 
De neste fem årene klarte Andorra aldri å kvalifisere seg til finalen. I 2007 var landet en av forhåndsfavorittene med «Salvem el món». Bidraget endte til slutt på en tolvteplass i semifinalen, bare 11 poeng unna kvalifisering til finalen. 
I desember 2009 kunngjorde RTVA at landet ikke ville delta i Eurovision Song Contest 2010 på grunn av kanalens vanskelige økonomi. Andorra har ikke deltatt i konkurransen siden.

Katalansk gjør sin entré

Med Andorras debut ble det katalanske språket for første gang brukt i Eurovision Song Contest. Spania har aldri fremført noen av sine bidrag på annet enn spansk, fransk eller engelsk. I 1968 ville imidlertid den spanske artisten Joan Manuel Serrat synge Spanias bidrag «La, la, la» på katalansk. Det ønsket derimot ikke Franco-regimet og byttet ham ut med Massiel som fremførte den på spansk. «La, la, la» endte opp med å vinne Eurovision Song Contest 1968, hårfint foran forhåndsfavoritten Cliff Richard med «Congratulations».
Britiske Johanniterorden

The Most Venerable Order of Saint John var opprinnelig i 1830-årene en irregulær avlegger av Malteserordenen, men fikk i 1888 en kongelig fundats gitt av dronning Victoria. Siden har de skiftende britiske monarker vært overhoveder (stormester) for ordenen. 
Nåværende overhode er dronning Elizabeth II av Storbritannia, mens hennes søskenbarn prins Richard, hertug av Gloucester er ordenens storprior.

Gradvis anerkjennelse

Den britiske gren av Johanniterordenen oppsto som en privat sammenslutning i 1831. I det første tiåret var sammenslutningen preget av stridigheter. I de påfølgende tiår var det voksende tilslutning i befolkningen. I 1871 fikk ordenen nye vedtekter (constitution). 
I 1876 sluttet fyrstinnen av Wales, Alexandra av Danmark, seg til ordenen. Kort tid etter ble hennes mann, den senere kong Edvard VII av Storbritannia også medlem. I 1877 startet St. John Ambulance undervisning i førstehjelp, mens St John Eye Hospital ble opprettet i Jerusalem i 1882. I 1888 ble dronning Victoria overhode (Sovereign Head) for ordenen.  
I ettertid fikk ordenen avdelinger i andre land i Samveldet av nasjoner samt i USA (opprettet i 1957, reorganisert i 1996) og Hongkong (opprettet i 1884, reorganisert i 2002). I 1999 fikk ordenen rådgivende status i FNs økonomiske og sosiale råd.
Christian X og Frederik IX av Danmark var medlemmer av ordenen. Det samme var dronning Louise av Hessen og hennes datter, prinsesse Alexandra av Danmark (senere britiske dronning).
Memellandmedaljen

Historie

Medaljen ble laget til minne om Tysklands annektering av Memelland. Den ble gitt til militært personell og andre personer som var med på Tysklands annektering av Memelland den 23. mars 1939. Medaljen ble utgitt 1. mai 1939.

Design

Medaljen ble som de andre okkupasjonsmedaljene designet av professor Richard Klein. Den er rund, og på advers er det avbildet en mann stående på et podium med det tredje rikes riksvåpen, med et tysk hakekorsflagg i den ene hånden. Med den andre hånden hjelper han en annen mann med avslitt kjetting opp på podiet. Dette skal symbolisere frigjøringen av Memelland og sammenslåingen med det tyske rike. På revers er setningen «zur Erinnerung an die Heimkerhr des Memllandes 22. März 1939» (til minne om hjemvendte Memelland den 22. mars 1939) omgitt av eikeløv. Medaljen har et medaljebånd som er hvit med en rød stripe i midten omgitt av to grønne striper, de tradisjonelle fargene til Litauen.
Terrorangrepene i Al-Hajaj 21. januar 2008

Angrepet

En selvmordsbomber sprengte seg selv i luften inne blant et gravfølge for en avdød sikkerhetssjef i Salaheddin-provinsen.

Skader

17 ble drept og 10 såret.

Ansvar

Ingen tok på seg ansvaret for angrepet.
Askersby

Askersby er et tettsted i Örebro kommune i Örebro län i landskapet Närke i Sverige. I 2010 hadde tettstedet 243 innbyggere.
Pakchon

Administrativ inndeling

Fylket er delt inn i en ŭp (småby), en rodongjagu (arbeiderdistrikt) og 20 ri (landsby).
Breisjøen (Lillomarka)

Friluftsliv

Breisjøen ligger i et populært område for friluftsliv og rekreasjon. For å beskytte drikkevannet mot forurensning er innsjøen gjerdet inn og merket «ta vare på drikkevannskildene dine». I vinterhalvåret åpnes det porter flere steder i gjerdet, og det tilbys oppkjørte skiløyper over vannet.
Byøkologisk program har åpnet for muligheten for å gjøre Breisjøen og Alnsjøen tilgjengelige for allmennheten som badevann og friluftsområde. Det er uvisst når dette vil skje.
Ardea

Ardea er en oldtidsby og en kommune i Romas storbyområde innenfor regionen Lazio i Italia. Den ligger 35 km sør for selve Roma og 4 km fra Italias vestkyst mot Middelhavet. Dens økonomi er hovedsakelig basert på landbruk, men fra og med 1970-tallet har industri fått en stadig større rolle.

Historie

Ardea er en av de eldste byene i vestlige Europa. Den ble grunnlagt en gang på 700-tallet f.Kr. og fungerte som hovedstad for rutulerne, en av de mange italiske stammene i sentrale Italia i oldtiden. Dette folket og byen var omtalt i Vergils epos Æneiden.
Etter den romerske erobringen ble Ardea hovedsakelig omtalt i forbindelse med Via Ardeatina, en romersk vei, som byen ga navn til. Lucius Columella (død ca. 70 e.Kr.), romersk forfatter av Romas mest kjente og best bevarte verk om jordbruk, Rei rusticae libri XII, eide en gård her.
I 509 f.Kr. forsøkte Romas siste konge, Lucius Tarquinius Superbus, å storme byen, men greide det ikke og måtte isteden legge den under beleiring. Beleiringen ble forstyrret av en revolusjon i Roma som førte til at kongen ble veltet, monarkiet avskaffet og etableringen av den romerske republikk. En av lederne for revolusjonen, Lucius Junius Brutus, kom til den romeske militærleiren ved Ardea og fikk de over på republikkens side.
I 443 f.Kr. ble byen beleiret av volskere, en annen italiske stamme fra sør, men beleiringen ble brutt av romerske soldater under lederskap av Marcus Geganius Macerinus.
Under den andre punerkrig var Ardea en av de få byene som avslo å gi militær støtte til Roma, og etter den romerske seieren ble byen fratatt sitt selvstyre. På 200- og 100-tallet f.Kr. forfalt byen inntil den under det romerske keiserriket knapt var befolket i det hele tatt. Den romerske forfatteren Columella hadde på 100-tallet e.Kr. eiendom her.
Etter at Vestromerriket falt sammen på 400-tallet ble Ardea forlatt. Den fikk ny vekst først etter 800-tallet. Dets festning huset i 1118 pave Gelasius II og ble senere konkurrert om ulike føydale fyrster i området. I 1419 overlot pave Martin V området til sine slektninger, Colonnaslekten, som i 1564 solgte stedet Cesarini.
I 1816 ble det en frazione (subkommune) av Genzano di Roma (storbyområdet Roma). Fra 1932 ble området drenert og Ardea begynte på nytt å blomstre. Det ble en frazione av Pomezia fra dens opprettelse i tiden rundt 1948 og en uavhengig kommune i 1970. Per 2015 har byen en befolkning på 49 978 innbyggere.